Imtella' Diċembru 26, 2020 - Aġġornata 27 Ta' Diċembru, 2020 7:16am Residenti ta' Dar il-Wens din is-sena ma setgħux jehdew fil-festini u l-avvenimenti liturġiċi tal-Milied li s-soltu jkunu qed jistennew bil-ħerqa. Minkejja li kellhom jibqgħu magħluqa ġewwa, ir-residenti xorta xtaqu jaqsmu l-ferħ tagħhom b'Ġesù Bambin mal-kumplament tal-komunità, filwaqt li ma jpoġġux lilhom infushom u lil ħaddieħor f'riskju. Mark Psaila, l-amministratur ta' Fondazzjoni Wens u membru fil-kummissjoni djakonija tal-Parroċċa tal-Kalkara, qal li idea nibtet f'moħħhom meta ftakru kif San Ġorġ Preca kien iterraq bil-Bambin. Kien għalhekk li fl-għodwa tal-Milied, ir-residenti geżwru l-Bambin fil-kutri tagħhom u armawh fuq is-saqaf ta' karozza. Kienu mumenti ta' ferħ għalihom meta xirfu 'l barra mill-bibien u twieqi tad-dar biex isellmu lill-Bambin. Bl-għajnuna tal-paroċċa taħt it-tmexxija tal-Kappillan Fr Brian Gialanze, għal tliet sigħat sħaħ il-karozza bil-Bambin daret fit-toroq tal-Kalkara b'mużika tal-Milied biex tferraħ lin-nies f'darhom. Kienu bosta dawk li ħarġu fit-twieqi u l-gallariji biex isegwu din id-dimostrazzjoni sempliċi iżda mimlija mħabba mir-residenti ta' Dar il-Wens u dawk li jieħdu ħsiebhom.